Document ID: 32013R0342

KOMISJONI RAKENDUSMÄÄRUS (EL) nr 342/2013,
16. aprill 2013,
millega muudetakse määrust (EÜ) nr 589/2008, milles sätestatakse nõukogu määruse (EÜ) nr 1234/2007 üksikasjalikud rakenduseeskirjad munade turustusnormide kohta
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikli 121 punkti d koostoimes artikliga 4,
ning arvestades järgmist:
(1)
Vastavalt komisjoni määruse (EÜ) nr 589/2008 (2) artikli 24 lõikele 2 tagavad liikmesriigid, et mune kontrollitakse igal turustusetapil, mida võib pidada määrusega kehtestatud iga nõude järgimise kontrollimiseks turustusahela igal etapil.
(2)
Määrusega kehtestatud konkreetseid nõudeid kohaldatakse teataval turustusahela etapil ning seepärast tuleb kontrollida kõnealuste nõuete järgimist kõnealusel etapil. Näiteks tuleb teatavate nõuete järgimist kontrollida tootmiskohas või pakkimiskeskuses, samal ajal kui muude nõuete järgimist tuleb vajaduse korral kontrollida jaemüügietapil.
(3)
Eespool öeldut silmas pidades on seoses turustusahela eri etappidel tehtavate kontrollidega vaja tagada teatav paindlikkus.
(4)
Seepärast tuleb määrust (EÜ) nr 589/2008 vastavalt muuta.
(5)
Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 589/2008 artikli 24 lõige 2 asendatakse järgmisega:
„2. Lõikes 1 osutatud järelevalvetalitused kontrollivad käesoleva määrusega hõlmatud tooteid vajaduse korral igal turustusetapil. Lisaks pistelisele kontrollile tehakse riskianalüüsil põhinevaid kontrolle, millega võetakse arvesse asjaomase ettevõtte tüüpi ja tootlikkust ning varasemat teavet ettevõtja käitumise kohta munade turustusnormide järgimisel.”
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 16. aprill 2013

Labels: 0
3
17